સ્ટોરી પ્લોટ: ન્યૂટ કુમાર ( રાજકુમાર રાવ)ની પોતાની એક અલગ જ દુનિયા છે અને તે પોતાની દુનિયામાં જ રહેવા ઈચ્છે છે. મિડલ ક્લાસ ફેમિલીનો ન્યૂટન કુમાર ઉર્ફે નૂતન કુમાર સરકારી નોકરીમાં છે, પરંતુ લાંચ લેવાથી દૂર જ રહે છે. સમયનો એટલો પાબંધ છે કે, ડ્યૂટીમાં પહેલા આવવું અને કામ પુરું કરીને જવું તેનો નિયમ છે. એવામાં આદર્શવાદી ન્યૂટનને પણ લાગે છે કે, તે પોતાની કેટલીક ખાસિયતોને પગલે અન્ય લોકોથી તદ્દન અલગ છે. ઘરવાળા તેના લગ્ન કરાવવા માંગે છે, પરંતુ ન્યૂટનને જ્યારે ખબર પડે છે કે, છોકરીની ઉંમર 18 વર્ષથી પણ ઓછી છે તો તે લગ્ન કરવાનો સ્પષ્ટ ઈનકાર કરી દે છે. હકિકતમાં, સ્કૂલ-કોલેજની દુનિયામાંથી નિકળ્યા બાદ પણ ન્યૂટન આજે પણ પુસ્તકોમાં લખેલી વાર્તાઓ પર ચાલવાનું પસંદ કરે છે. રાજ્યમાં ચૂંટણી પ્રક્રિયા શરૂ થઈ ચૂકી છે, એટલે ન્યૂટનને પણ તેની મરજીથી છત્તીસગઢના નક્સલી હિંસાથી ખરાબ રીતે પ્રભાવિત એરિયામાં ચૂંટણી અધિકારી બનાવીને મોકલવામાં આવે છે. હકિકતમાં, છત્તીસગઢના આ ખૂબ જ પછાત વિસ્તારમાં આજે પણ ચારે તરફ ખોફ છે અને માઓવાદીઓએ આ વખતે અહીં ચૂંટણીનો સંપૂર્ણ બોયકોટ કર્યો છે. તે નથી ઈચ્છતા કે અહીં કોઈપણ રીતે વોટિંગ થાય. ન્યૂટન અહીંના એક નાનકડા ગામના કુલ 76 વોટરોને વોટિંગ કરાવવા માટે પોતાની ટીમના હેલિકોપ્ટર સાથે અહીં આવે છે. અહીં આવ્યા બાદ ન્યૂટનની ટીમમાં અહીંથી થોડી દૂર એક સ્કૂલની ટીચર માલ્કો (અંજલી પાટિલ) પણ સામેલ છે. અહીં આવ્યા બાદ તેની ટીમની સુરક્ષા અને વોટિંગ કરાવવાની જવાબદારી જે સૈનિક બટાલિયનને સોંપાઈ છે, તેનો હેડ આત્મા સિંહ (પંકજ ત્રિપાઠી) છે, જેનું માનવું છે કે, અહીં વોટિંગ કરાવવાથી કંઈ થવાનું નથી, એટલે ન્યૂટન સાથે બોલાચાલી થતી રહે છે. ન્યૂટનના દબાણને લીધે આત્માસિંહ પોતાની બટાલિયન સાથે કેમ્પ નજીક લગભગ આઠ કિમી દૂર ગાઢ જંગલમાં એક ઉજ્જડ પડેલી સરકારી સ્કૂલના એક રૂમમાં મતદાન કેન્દ્ર બનાવે છે અને પછી શરૂ થાય છે વોટરોનો ઈંતેજાર. ફિલ્મની કહાની શરૂથી અંત સુધી તમને બાંધી રાખવાનો દમ રાખે છે. લગભગ પોણા બે કલાકની ફિલ્મ ઘણી વખત તમને દેશની ચૂંટણી પ્રથા, સરકારી અધિકારીઓની વિચારસરણી અને સિક્યોરિટી ફોર્સનો દ્રષ્ટિકોણ વિશે વિચારવા મજબૂર કરશે. ન્યૂટન એક એવી ફિલ્મ છે, જે દર્શકોના એક ખાસ ક્લાસ માટે છે, જેમને રિયાલિટીને સ્ક્રીન પર જોવાનું પસંદ છે. યંગ ડાયરેક્ટર અમિત મસુરકરના પણ વખાણ કરવા રહ્યા કે તેમણે એક કડવી હકીકતને બોલિવૂડ મસાલાઓથી અલગ રહી રજૂ કર્યા છે. એ જ કારણ છે કે, ફિલ્મના ઘણા સીન તમને વિચારવા મજબૂર કરશે. એવું પણ નથી કે ફિલ્મ ઘણા ગંભીર વિષય પર બની છે અને તેમાં તેમને હસાવવા માટે કંઈ નથી. પંકજ ત્રિપાઠી અને રાજકુમાર રાવના સંવાદોને સાંભળીને ઘણી વખત તમને હસવું આવશે.